Družba, najdlhší ropovod prepravujúci surovinu do Európy, nebude v najbližších rokoch jednoduché nahradiť. Alternatívou pre strednú Európu sú ropovody Adria, Ingolstadt a dodávky tankermi cez Baltské a Čierne more. Poľsko ako pobaltská krajina by sa mohlo spoliehať hlavne na dodávky tankermi, čo už dali na začiatku konfliktu najavo aj jeho vládni predstavitelia. Dlhodobo sa však výpadok tankermi riešiť nedá.
Maďarsko a s ním Slovensko sa spoliehajú na ropovod Adria, ktorý by podľa analytičky Judit Bartovej z GKI Energiakutato mohol byť alternatívou v dlhodobom meradle. "Adria by mohla pokryť potreby Maďarska aj Slovenska," cituje ruská agentúra Interfax Bartovú. Podľa nej by Adria mohla dokonca dovážať ropu z Ruska, keďže ruské tankery prevážajú ropu aj cez chorvátske prístavy. Maďarsko by mohlo využívať aj ropu z Blízkeho východu, no tu by sa do horšej situácie dostala firma MOL, ktorej rafinérie sú upravené na spracovanie ruskej ropy typu Ural. Adria však je riešením. "Presedlanie na novú trasu by nemuselo zákonite viesť k vyšším cenám ropy," dodala.
Aj podľa Pétera Tordaia z KBC Securities je Adria napriek momentálnej nevýhode pre nižšiu kapacitu možným riešením do budúcnosti. Napriek tomu považuje Družbu za stále výhodnejšiu alternatívu oproti výstavbe akéhokoľvek nového ropovodu. Náklady naň by boli podľa Tordaia príliš vysoké.
Navyše, obísť ruské zdroje bude vždy komplikované. Akýkoľvek výpadok dovozu z Ruska totiž neznamená automaticky rovnaký objem dovozu z iných zdrojov, nie to ešte jeho zvýšenie. Dôkazom je Ukrajina, ktorá musela pre výpadok Družby zastaviť vývoz ropy zo svojho prístavu Južnyj po Čiernom mori, aby si riešila vlastné dodávky.
Pre Českú republiku čiastočne problém rieši ropovod z Ingolstadtu. Ten dopravil do krajiny minulý rok 35 percent z celkového dovozu ropy. Ten je navyše aj širší ako Družba, takže Česko by mohlo bez problémov prejsť na Ingolstadt, no zvýšené dodávky by sa museli doviezť z Ruska po vode. Jediným problémom zatiaľ je, že ropu z Ingolstadtu dokáže spracúvať len rafinéria v Kralupoch, ostatné spracúvajú ruský typ ropy.